འཛོམ་ཁོག་ཟེར་བའི་ས་མིང་དེ་ཇི་ལྟར་ཐོག་པ་ཡིན་ཟེར་ན་སྔོན་ཨོ་ཐོག་དཔོན་གྱི་མངའ་ཐང་ཆེས་ཆེར་དར་བའི་སྐབས་སུ་སྡེ་བ་སོ་སོའི་འགོ་དཔོན་དང་རུ་ཁག་མང་པོའི་རུ་དཔོན་དག་ལོ་རེར་སྒང་འཛོམ་དང་ཐེངས་རེར་འདུ་འཛོམ་བྱེད་སའི་ས་གནས་གཙོ་བོར་ཆགས་ཀྱི་ཡོད་པས་ས་དེར་འཛོམ་གཞིའི་ཁོག་གམ་འཛོམ་ཁོག་ཟེར་ཞིང་།དེའི་གཡས་གཡོན་གྱི་ས་གནས་དག་ལ་འཛོམ་གྱི་ཇོ་དར་སྒོ།འཛོམ་གྱི་རྟ་ར་སུམ་མདོ།ལུང་བ་དེའི་ཆུ་ལ་འཛོམ་ཆུ་ཞེས་དུས་ད་ལྟ་ཡང་མིང་དེ་ག་རང་འབོད་ཀྱིན་ཡོད་ལ་དེང་སྐབས་ཨོ་ཐོག་སྟོད་གནས་སྡེ་བའི་སའི་ལྟེ་བ་ཆགས་ཡོད།བཙུན་མའི་དགོན་པ་འདི་ལི་ཐང་དང་ཉག་ཆུ་ཕྱོགས་ཀྱི་བཙུན་དགོན་ཐོག་མ་ཞིག་ཏུ་ཆགས་ཀྱི་ཡོད་ལ་དགོན་པ་དེར་ད་ལྟ་བཙུན་མ་བདུན་ཅུ་ལྷག་ཙམ་ཞིག་གིས་མདོ་དང་སྔགས་ཀྱི་ཆོས་སྤྱོད་ལ་ཉམས་ལེན་དང་།ནང་བསྟན་མཚན་ཉིད་རིག་པ།ཚད་མ་དང་བསྡུས་གྲྭའི་རིག་ལམ་སོགས་ལ་ཐོས་བསམ་སྒོམ་གསུམ།ཐ་སྙད་རིག་གནས་དང་དེང་རབས་རིག་གནས་ལ་ཟུར་སྦྱང་གིས་བརྩོན་པ་ལྷོད་མེད་ཀྱིས་སྒོ་ནས།རྒྱལ་བའི་བསྟན་པ་རིན་པོ་ཆེ་ལ་བཤད་སྒྲུབ་འཆད་ཉན་གྱི་བག་ཆགས་བཟང་པོ་རེ་འཇོག་པའི་བསྐལ་བ་ཡར་ལྡན་གྱི་ཕྱག་ལས་མང་པོ་ཞིག་མཛད་དང་མཛད་མུས་ཡིན་ལ།